༄༅། །སྨན་བླའི་བྱིན་རླབས་རྗེས་གནང་བདུད་རྩིའི་བུམ་བཟང་ཞེས་བྱ་བ་བཞུགས་སོ།།
བཅོམ་ལྡན་འདས་སངས་རྒྱས་སྨན་གྱི་བླ་མ་ལ་ཕྱག་འཚལ་ལོ།། རྟེན་གྱི་གང་ཟག་སྙིང་རྗེས་རྒྱུད་བརླན་ཞིང་། བྱང་ཆུབ་ཀྱི་སེམས་ཤིན་ཏུ་བརྟན་པས། བསོད་ནམས་ཀྱི་ཚོགས་བསགས་པ་ནི། མཎྜལ་དང་རྟེན་བཤམས་པ་ལ་སོགས་པ་སྔོན་དུ་འགྲོ་བའི་ཆོ་ག་བྱ་བ་ནི། མདུན་གྱི་ནམ་མཁར་བླ་མ་དང་སངས་རྒྱས་སྨན་བླ་འཁོར་བཅས་བཞུགས་པར་གྱུར་པར་བསམ་སྟེ། ཇི་སྙེད་སུ་དག་སོགས་ཡན་ལག་བདུན་པ་བྱ། བླ་མ་དང་སངས་རྒྱས་འཁོར་བཅས་རང་ལ་ཐིམ་ཞིང་བརྟན་པར་གྱུར། ཚད་མེད་བཞི་བསྒོམ་ཞིང་བྱང་ཆུབ་ཀྱི་སེམས་བརྟན་པོར་བཟུང་། ཡེ་ཤེས་ཀྱི་ཚོགས་བསགས་པ་ནི། ཨོཾ་ཨ་ཀཱ་རོ་སོགས་བརྗོད་པས་ཚིག་དོན་རྗེས་སུ་དྲན་པ་ནི། ཆོས་ཐམས་ཅད་གདོད་མ་ནས་རྣམ་པར་དག་པའི་སྒོ་ཅན་ཡིན། ཞེས་པ་ཅི་ཡང་མི་འཛིན་མི་རྟོག་པའི་ངང་ལ་ཅི་ནུས་ལ་ངལ་གསོ་བར་བྱའོ། །སྟོང་པའི་ངང་ལས་མི་སྐྱོ་བཞིན་དུ་སྔོན་དུ་སེམས་བསྐྱེད་པའི་དམ་བཅའ་དྲན་པ་ལས། སེམས་ཉིད་དེ་ཨཾ་ལས་ཟླ་བའི་སྟེང་དུ་སྒྲ་ཡི་རྣམ་པར་ཨོཾ་དཀར་པོ་གཅིག་ཏུ་བསམ། དེ་ལས་འོད་འཕྲོས་པས་དོན་གཉིས་བྱས་ཚུར་འདུས་པས་ཨཱ་དམར་པོ་ཞིག་ཏུ་གྱུར་པར་མོས། དེ་ཡང་འོད་ཟེར་འཕྲོས་དོན་གཉིས་བྱས་ཚུར་འདུས་པ་ལས་ཧཱུྃ་མཐིང་ནག་ཞིག་ཏུ་གྱུར་པར་བསམ། དེ་ལས་འོད་ཟེར་འཕྲོས་པས་དོན་གཉིས་བྱས། སེམས་ཅན་ཐམས་ཅད་སྨན་གྱི་བླ་མར་གྱུར་པར་བསམ། དེ་རྣམས་ཧཱུྃ་ལ་འདུས་ཏེ་ཡོངས་སུ་གྱུར་པ་ལས། བཅོམ་ལྡན་འདས་སྨན་གྱི་བླ་མའི་གཟུགས་ཀྱི་སྐུ་མངོན་པར་གྱུར་ཏེ། སྐུ་མདོག་སྔོན་པོ་ཞལ་གཅིག་ཕྱག་གཉིས་པ་གཡས་ཨ་རུ་ར། གཡོན་ལྷུང་བཟེད་བསྣམས་པ། དར་དམར་པོའི་ན་བཟའ་གསོལ་བ། སྤྱི་བོ་ན་བླ་མ་དང་སངས་རྒྱས་མི་བསྐྱོད་པ་ཐ་མི་དད་པའི་ངོ་བོ་ཡིད་བཞིན་གྱི་ནོར་བུ་དབང་གི་རྒྱལ་པོ་བཞུགས་པར་གྱུར་སྙམ་པ་ནི་གཙོ་བོར་བསྐྱེད་པའོ། །
གཡས་སུ་མཾ་ཡིག་དམར་པོ་ལས་ཉི་མ་ལྟར་སྣང་བྱེད་སེར་པོ་ཕྱག་ན་པདྨའི་སྟེང་དུ་ཉི་མ་བསྣམས་པ། གཡོན་དུ་ཨཱ་ལས་ཟླ་བ་ལྟར་སྣང་བྱེད་དཀར་པོ་པདྨའི་སྟེང་དུ་ཟླ་བ་བསྣམས་པ། སེམས་དཔའ་དེ་གཉིས་པོ་གཙོ་བོ་ལ་འདུད་པར་བྱེད་པའོ། །དེ་ནི་འཁོར་བསྐྱེད་པའོ།། དེ་ནས་ཐུགས་ཀའི་ས་བོན་ལས་འོད་ཟེར་འཕྲོས་པས་བཅོམ་ལྡན་འདས་སྨན་བླ་ཡེ་ཤེས་པ་སྤྱན་དྲངས་ནས་བྱོན་པ་ལ། ཛཿཧཱུྃ་བྃ་ཧོཿ དམ་ཚིག་པ་ལ་གཉིས་མེད་དུ་ཐིམ། ཡང་ས་བོན་ལས་འོད་ཟེར་འཕྲོས་པས་རིགས་ལྔ་སྤྱན་དྲངས་པས་ལྷ་ལྔའི་བུམ་པའི་ཆུས་དབང་བསྐུར། ཆུའི་དྭངས་མ་ཡར་ལུད་པ་ལས་རིགས་ཀྱི་བདག་པོ་མི་བསྐྱོད་པ་ལ་རིགས་བཞིས་བསྐོར་བར་གྱུར། དེ་ནི་ཡེ་ཤེས་པ་བསྟིམ་ཞིང་དབང་བསྐུར་ལ་རྒྱས་གདབ་པའོ།། དེ་ལྟར་རྣམ་པར་དག་པའི་ཆོ་ག་རྫོགས་པར་བྱས་ལ། བླ་མ་དམ་པའི་གདམས་ངག་གིས་སྤྱི་བོར་ཨོཾ་དཀར་པོ་ཡོངས་སུ་གྱུར་པ་ལས་རྣམ་སྣང་ལ་རྒྱལ་བ་རིགས་བཞིས་བསྐོར་བ། མགྲིན་པར་ཨཱ་དམར་པོ་ཡོངས་སུ་གྱུར་པ་ལས་འོད་དཔག་མེད་ལ་རྒྱལ་བ་རིགས་བཞིས་བསྐོར་བ། ཐུགས་ཀར་ཧཱུྃ་མཐིང་ནག་ཡོངས་སུ་གྱུར་པ་ལས་མི་བསྐྱོད་པ་ལ་རྒྱལ་བ་རིགས་བཞིས་བསྐོར་བ། དེ་རྣམས་ཀྱི་ཐུགས་ཀར་བཅོམ་ལྡན་འདས་སྨན་གྱི་བླ་མ་རེ་རེ། དེའི་ཐུགས་ཀར་ཨཱཿལས་ཟླ་བའི་སྟེང་དུ་ཧཱུྃ་ལས་རྩ་བའི་སྔགས་ཨོཾ་བྷེ་ཥ་ཛྱེ་སོགས་ཀྱིས་བསྐོར་བར་བསམ། དེ་རྣམས་ལས་འོད་ཟེར་འཕྲོས་པས་སེམས་ཅན་ཐམས་ཅད་བྱང་ཆུབ་ལ་བཀོད་ནས་ཚུར་འདུས་པར་གྱུར། དེ་ལྟར་སྤྲོ་བསྡུ་ལ་དམིགས་ནས་རྩ་སྔགས་བཟླ། དེའི་སྙིང་པོ་སྔགས་བཟླ་བའོ། །མདོ་ཆོག་དང་མཐུན་པའི་མཆོད་བསྟོད་འདི་ལྟར་བྱའོ།། བཅོམ་ལྡན་འདས་ཡེ་ཤེས་བསྟིམ་པ་དེ་སྐད་ཅིག་གིས་བྱུང་ནས་མདུན་གྱི་ནམ་མཁར་བཞུགས་པར་གྱུར། གཏོར་མ་ཕུལ་ལ་མཆོད་བསྟོད་བྱ། སྨོན་ལམ་རྒྱ་ཆེན་པོ་བཅུ་གཉིས་ལན་གཅིག་བརྗོད། དེ་ལས་སྐྱོ་ན་འཁོར་གཉིས་པོ་གཙོ་བོ་ལ་ཐིམ། དེ་ཡང་རིམ་གྱིས་ཧཱུྃ་ལ། དེ་ཐིག་ལེ་ལ། དེ་ཡང་ཡལ་ནས་ཅི་ཡང་མ་གྲུབ་པར་བསྒོམ་པ་ནི་སངས་རྒྱས་ཀྱི་ཆོས་སྐུ་དྲན་པ་བརྟེན་པའོ།། དེ་ནི་རྫོགས་རིམ་མོ། །གཞན་ཡང་དགེ་བ་ལ་འབད་པ་དང་། བཟོད་པར་གསོལ་བ་དང་། དགེ་བའི་རྩ་བ་བསྔོ་བར་བྱའོ། །ཐུན་མཚམས་སུ་གཏོར་མ་དང་། མདོ་ཀླག་པ་དང་། ཁ་འདོན་ལ་སོགས་པའང་བྱའོ། །དེ་དག་ནི་རྗེས་ཀྱི་རིམ་པའོ། །འདིའི་རྗེས་གནང་བྱེད་ན། སྦྱོར་དངོས་རྗེས་གསུམ་སྟེ། གོང་དུ་བཤད་པའི་ཆོ་ག་རྫོགས་པའི་རིམ་པར་བྱས་པ་ནི་སྦྱོར་བའོ། །དངོས་གཞི་ལ་ལོ་རྒྱུས་བརྗོད་པ། གསོལ་བ་བཏབ་པའི་རྗེས་སུ་གནང་བ་བྱིན་གྱིས་བརླབས་པ་སོགས་དང་། རྗེས་སུ་བཟླས་པ་དང་བཅའ་བའོ། །དང་པོ་ནི་ལོ་རྒྱུས་བཤད་པ་སྤྲོ་བ་བསྐྱེད་དོ། །གཉིས་པ་གསོལ་བ་འདེབས་པའི་རྗེས་གནང་ལ། སློབ་དཔོན་སྨན་བླར་གསལ་བར་མོས་གུས་དང་བཅས་པས་གསོལ་བ་འདེབས་པ་འདིའི་རྗེས་ཟློས་མཛོད། བླ་མ་རྡོ་རྗེ་འཛིན་པ་ལ་སོགས་པ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། སློབ་དཔོན་བདག་ལ་དགོངས་སུ་གསོལ། བདག་མིང་འདི་ཞེས་བྱ་བས་དུས་འདི་ནས་བཟུང་སྟེ་བྱང་ཆུབ་སྙིང་པོ་ལ་མཆིས་ཀྱི་བར་དུ་བཅོམ་ལྡན་འདས་སྨན་གྱི་བླ་མ་བཻ་ཌཱུརྻ་འོད་ཀྱི་རྒྱལ་པོ་ཡི་དམ་དུ་སློབ་དཔོན་གྱིས་བདག་ལ་ལུང་སྩལ་དུ་གསོལ། ཞེས་ལན་གསུམ་གྱི་རྗེས་ཟློས་གཞུག གསུམ་པ་བྱིན་གྱིས་བརླབ་པ་ལ་དམིགས་པ་འདི་བཞིན་དུ་མཛོད། མདུན་དུ་བདེ་བར་འདུག་བཅུག་ལ། ཁྱེད་རང་གི་ལུས་ཐ་མལ་པའི་སྤྱི་བོར་པདྨ་དང་ཟླ་བའི་གདན་ལ་སངས་རྒྱས་སྨན་གྱི་བླ་མ་སྐུ་མདོག་མཐིང་ག་ཞེས་པ་ནས་དབང་གི་རྒྱལ་པོ་བཞུགས་པར་བསྒོམ་ཞེས་པའི་བར་བསྐྱེད། དེའི་སྤྱི་བོར་པདྨ་དང་ཟླ་བའི་སྟེང་དུ་ཆོས་རྒྱ་མཚོ་མཆོག་གི་བློ་གྲོས་རྣམ་པར་རོལ་པ་མངོན་པར་མཁྱེན་པ་སྐུ་མདོག་དམར་པོ་གཡས་མཆོད་སྦྱིན་གཡོན་མཉམ་བཞག དེའི་སྤྱི་བོར་པདྨ་དང་ཟླ་བའི་སྟེང་དུ་ཆོས་གྲགས་རྒྱ་མཚོ་སྐུ་མདོག་དཀར་དམར་གཡས་ཆོས་འཆད་གཡོན་མཉམ་བཞག དེའི་སྤྱི་བོར་པད་ཟླའི་སྟེང་དུ་མྱ་ངན་མེད་མཆོག་དཔལ་སྐུ་མདོག་དམར་པོ་ཕྱག་གཉིས་མཉམ་བཞག དེའི་སྤྱི་བོར་པད་ཟླའི་སྟེང་དུ་གསེར་བཟང་དྲི་མེད་སྐུ་མདོག་དཀར་པོ་ཕྱག་གཉིས་ཆོས་འཆད་མཛད་པ། དེའི་སྤྱི་བོར་པད་ཟླའི་སྟེང་དུ་སྒྲ་དབྱངས་རྒྱལ་པོ་སྐུ་མདོག་དམར་སེར་གཡས་མཆོད་སྦྱིན་གཡོན་མཉམ་བཞག དེའི་སྤྱི་བོར་པད་ཟླའི་སྟེང་དུ་མཚན་ལེགས་ཡོངས་གྲགས་དཔལ་སྐུ་མདོག་སེར་པོ་གཡས་སྐྱབས་སྦྱིན། གཡོན་མཉམ་བཞག་མཛད་པ། ཀུན་ཀྱང་སྐུ་ལ་དར་དམར་པོའི་ཆོས་གོས་གསོལ་བ། དབུ་གཙུག་ཏོར་ཞབས་འཁོར་ལོ་སོགས་སྤྲུལ་སྐུའི་མཚན་དཔེ་ཡོངས་སུ་རྫོགས་པར་བསྒོམ། དེ་ལ་གདུང་ཤུགས་དྲག་པོས་མོས་གུས་རྩེ་གཅིག་ཏུ་བགྱིས་པས་གོང་མ་གོང་མ་འོག་ཏུ་ལྟེམ་གྱིས་ཞུ་ནས་འོག་མ་འོག་མར་ཐིམ་པ་རང་གི་སྤྱི་བོ་ཚངས་པའི་བུ་གར་ཐིམ་པས་འོད་ཀྱི་ཕྱི་ནང་གི་ནད་གདོན་སྡིག་སྒྲིབ་ཐམས་ཅད་དག་ནས་བཤང་ལམ་དང་རྐང་མཐིལ་གཉིས་ནས་ནུ་རུ་རུ་ཕྱིར་སོང་སྟེ་སོང་བས། ལུས་ཤེལ་གོང་ངམ་ཕྲུ་མ་ཕུས་བཏབ་པ་ལྟར་སྒྲིབ་མེད་དྭངས་པར་དཀར་སང་ངེ་སོང་བར་སྒོམས་ཤིག དེ་བཞིན་དུ་ལན་གཉིས་གསུམ་བསྒོམ། དེ་ནས་ཁྱེད་རང་སྨན་བླ་སྔར་སྤྱི་བོར་བསྒོམ་པ་དེ་ལྟ་བུ་གཅིག་ཏུ་གྱུར་པ་སྟེ་ཐུགས་ཀར་ཧཱུྃ་མཐིང་ག་ཞིག་བསམ། སློབ་དཔོན་སྨན་བླར་གསལ་བའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ནས། ཁྱེད་རང་སྨན་བླར་གསལ་བའི་སྤྱི་བཽར་ནས་ཞུགས། ཐུགས་ཀའི་ཧཱུྃ་ལ་ཐིམ་པར་སྒོམས་ཤིག ཤེས་པ་མ་ཡེངས་པར་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱི་བོར་ཐིམ་ནས་ཐུགས་ཀའི་ཧཱུྃ་ལ་གཉིས་སུ་མེད་པར་ཐིམ་སོང་བར་སྒོམས་ཤིག ཡང་ཁྱེད་རང་གི་སྤྱི་བོའི་སྟེང་གི་ཆ་ལ་མཚན་ལེགས་བཞུགས་པའི་འོག་རིམ་དུ་སྤྱི་བོའི་སྨན་བླ་ཐུག་གི་བར། དེ་བཞིན་གཤེགས་པ་བདུན་ཐོ་བརྩེགས་སུ་བཞུགས་པ་རྣམས་ཀྱི་ཐུགས་ཀར་པད་ཟླའི་སྟེང་དུ་རང་རང་གི་མདོག་དང་མཐུན་པའི་ཧཱུྃ་རེ་རེ་བཀོད་ནས་ཕྱོགས་བཅུའི་སངས་རྒྱས་བྱང་སེམས་ཀྱི་སྐུ་གསུང་ཐུགས་ཀྱི་བྱིན་རླབས་ཡོན་ཏན་ཐམས་ཅད་མཚན་ལེགས་སོགས་ལ་ཐིམ། སླར་ཡང་སློབ་དཔོན་དང་ཁྱེད་རང་སྨན་བླར་གསལ་བའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ཁྱེད་རང་གི་སྤྱི་བོར་བྱོན། བདེ་གཤེགས་བདུན་དང་བཅས་འོད་དུ་ཞུ་བ་ཁྱེད་རང་གི་སྙིང་གའི་ཧཱུྃ་ལ་ཐིམ་པའི་མོས་པ་གྱིས། བྱས་ལ་བདེ་གཤེགས་བདུན་གྱི་ཙཀླི་སྤྱི་བོར་འཇོག ཡང་ན་མེ་ཏོག་གི་ཚོམ་བུ་སྤྱི་བོར་དགོད་བཞིན་པ་ནི། བཟླས་ལུང་གི་བྱིན་རླབས་ཞུ་བ་ལ་དམིགས་པ་འདི་བཞིན་དུ་མཛོད། བླ་མ་དང་ཁྱོད་རང་གཉིས་ཀ་སངས་རྒྱས་སྨན་བླར་གསལ་བའི་ཐུགས་ཀའི་ཧཱུྃ་གི་མཐར་སྔགས་ཀྱིས་བསྐོར་བར་བསམ། དུས་གསུམ་བདེ་གཤེགས་ཐམས་ཅད་ཀྱི། །གསུང་གི་བྱིན་རླབས་སྔགས་ཀྱི་དབང་། །བདག་གི་ངག་ལ་བསྩལ་ལགས་པས། །ངག་ལ་བརྟན་པར་མཛད་དུ་གསོལ། །ཞེས་གསོལ་བ་བཏབ་པས་སློབ་དཔོན་གྱི་ཐུགས་ཀའི་སྔགས་འབྲུ་རེ་རེ་ནས་ཆད། ཞལ་ནས་ཐོན་ཏེ་ཁྱེད་རང་གི་ངག་ལམ་དུ་བརྒྱུད། སྙིང་གའི་སྔགས་འབྲུ་སོ་སོར་ལ་ཐིམ་པར་གྱུར་པའི་མོས་པ་གྱིས། བྱས་ནས། འཕྲེང་བ་གཏད། རྩ་སྔགས་བཟླས་བཅུག་པའི་གྲངས་བརྒྱ་རྩ་བརྒྱད་སོགས་བཟླས་སུ་གཞུག་གོ །ལྔ་པ་དམ་བཅའ་བ་ནི། ཁྱོད་འདི་ནས་བཟུང་སྟེ་བྱང་ཆུབ་སྙིང་པོ་ལ་མ་མཆིས་ཀྱི་བར་དུ་སངས་རྒྱས་སྨན་བླ་འདི་ཉིད་ཡི་དམ་དུ་བཟུང་བར་བྱ་དགོས་པས་དེ་བཟུང་ཕྱིར་འདིའི་རྗེས་ཟློས་མཛོད། བཅོམ་ལྡན་བདག་གིས་བཟུང་ལགས་ན། །བདག་ལ་འགོ་བར་མཛད་དུ་གསོལ། །ལན་གསུམ། དེ་ཉིད་བརྟན་པར་བྱ་བའི་ཕྱིར་མེ་ཏོག་སྤྱི་བོར་འཁོད་པར་སྒོམས་ཤིག བཅོམ་ལྡན་འདི་ལ་སོགས་ཤློ་ཀ་བརྗོད། མེ་ཏོག་བཀོད། དྲུག་པ་ནི་སླར་ཡང་འདི་ཉིད་ཀྱི་རྗེས་སུ་འབྲེལ་བ་ཐུགས་ཀྱི་བྱིན་རླབས་ནི། རང་སེམས་དང་སངས་རྒྱས་སྨན་བླའི་ཐུགས་རྣམ་པར་མི་རྟོག་པའི་ཡེ་ཤེས་ཆེན་པོ་གཉིས་སུ་མེད་པར་བདེ་བ་ཆེན་པོའི་ཀློང་དུ་མཉམ་པར་འཇོག་པར་གྱིས། བདུན་པ་ནི། ཡོན་ཏན་ཕྲིན་ལས་ཀྱི་བྱིན་རླབས་ཕྱག་མཚན་གྱི་སྒོ་ནས་རྗེས་སུ་གནང་བ་ལ་དམིགས་པ་འདི་བཞིན་དུ་མཛོད། སློབ་དཔོན་སྨན་བླར་གསལ་བའི་ཕྱག་གཡས་སུ་སྨན་མཆོག་རྒྱལ་པོ་ཨ་རུ་རྣམ་པར་རྒྱལ་བ་གསེར་གྱི་མདོག་ཅན་རིགས་ལྔ་དང་བཅས་པ། རོ་དྲུག་ནུས་བརྒྱད་ཞུ་རྗེས་གསུམ་དང་ཡོན་ཏན་བཅུ་བདུན་ལྡན་པ་བསྣམས་པ་དེ། ཁྱེད་རང་སྨན་བླར་གསལ་བའི་གཡས་སུ་གཏད་པས། འགྲོ་བའི་དུག་གསུམ་དང་རླུང་མཁྲིས་བད་ཀན་ལྡན་འདུས་ནད་གདོན་སོགས་ཞི་བར་བྱེད་པའི་ཡོན་ཏན་གྱི་མཐུ་དང་ལྡན་པའི་མོས་པ་གྱིས། བྱས་ལ་གཏད། སླར་ཡང་སློབ་དཔོན་སྨན་བླར་གསལ་བའི་ཕྱག་གཡོན་གྱི་ལྷུང་བཟེད་རིན་ཆེན་བཻ་ཌཱུརྻའི་སྣོད་ཟག་བཅས་ཟག་མེད་ཀྱི་བདུད་རྩི་མཆོག་ཐུན་མོང་གི་དངོས་འགྲུབ་འདོད་དགུ་འབྱུང་བ་ཁྱེད་རང་སྨན་བླར་གསལ་བའི་གཡོན་དུ་གཏད་པ། འགྲོ་བ་ཀུན་ལ་ཚེ་བསོད་དཔལ་འབྱོར་ཐུན་མོང་དང་མཆོག་གི་ཡེ་ཤེས་མཐའ་ཡས་སྟེར་བས་སྨིན་གྲོལ་ལ་འགོད་པར་བྱེད་པ་ཕྲིན་ལས་ཀྱི་མཐུ་དང་ལྡན་པའི་མོས་པ་གྱིས། བྱས་ལ་གཏད། དེ་ནས་གསུམ་པ་རྗེས་ནི། དེ་ལྟར་སྨན་གྱི་བླ་མའི་རྗེས་གནང་བྱིན་རླབས་ལེགས་པར་ཐོབ་པའི་དགེ་བ་རྫོགས་བྱང་སུ་བསྔོ་བ་འདི་བཞིན་འཚལ། བསོད་ནམས་འདིའི་སོགས་བརྗོད། དགེ་བ་ལ་འབད་པ་སོགས་གྲངས་འདི་ཙམ་ཞེས་པའི་དམ་བཅའ་ཁས་ལེན་དུ་གཞུག་གོ །དེ་ནས་མཆོད་བསྟོད་དང་བཟོད་གསོལ་བསྔོ་བ་ཤིས་བརྗོད་སོགས་ཀྱིས་མཐའ་དགེ་བར་བྱའོ། །ཞེས་སྨན་བླའི་རྗེས་གནང་ཇོ་བོ་ལུགས་ཀྱི་ཟིན་བྲིས་རིག་འཛིན་ཆེན་པོས། བང་རི་བཀྲ་ཤིས་འོད་འབར་དུ་མཛད་པ་ལས། དགེ་བཤེས་བསྟན་འཛིན་ཕུན་ཚོགས་ཀྱི་ངོར་སླར་ཡང་ ༧ དཔལ་ལྡན་བླ་མ་དམ་པ་ངག་དབང་ཀུན་དགའ་བསྟན་འཛིན་གྱིས། བླ་མའི་ཞལ་བརྒྱུན་གྱིས་ཁ་བཀང་བའི་བཀའ་མཆན་ཕྱག་བྲིས་སུ་གནང་བའི་འཁྲུག་སྡེབ་པར་མཛད་པ་ལས། ཕྱིས་ཁ་བཀང་ལྷན་ཐབས་ཀྱིས་ལྗགས་བཀོད་གནང་བ་ཐོབ་བཞིན་དུ་བསྐུལ་པོས་ཡི་གེ་པ་བགྱིས་པས་དགེ་བས་འགྲོ་ཀུན་དུག་གསུམ་ཉེས་པའི་རྒྱུ་འབྲས་ལས་ཁྲོལ་བའི་རྒྱུར་གྱུར་ཅིག། །།